Diari Oficial de la Generalitat Valenciana


Sumari del DOGV 181, del 26-07-1984 (1984/803235)

ORDRE de 12 de juny de 1984, de la Conselleria de Cultura, Educació i Ciència, per la qual es regula el regim de subvencions a centres docents privats de formació professional de segon grau durant el curs 1984/85.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   181

Data del DOGV
:   26-07-1984

Secció del DOGV
:   ALTRES DISPOSICIONS

Número del document
:   1984/803235


Data del document
:   12-06-1984

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

Ordre de 12 de juny de 1984, de la Conselleria de Cultura, Educació i Ciència, per la qual es regula el règim de subvencions a centres docents privats de formació professional de segon grau durant el curs 1984/85.  
Encara que la Formació Professional de Segon Grau no és ensenyament obligatori i gratuït, els Centres Privats que l'imparteixen han estat rebent ajudes per al sosteniment, a fi de canalitzar la vocació i les aptituds professionals superiors que, en la dinàmica pròpia, demana la societat.   
L'experiència obtinguda durant els quatre darrers anys a nivell de tot l'Estat aconsella el sistema de subvencions per alumne, vigent des de l'Ordre Ministerial de 21 de juliol de 1980, per un altre basat en la determinació d'un mòdul econòmic per unitat escolar, distingint-hi les corresponents a salaris del personal docent del Centre, incloses les càrregues socials i les d'altres despeses d'aquest, que permeta assegurar un correcte ús dels fons públics i l'atenció prioritària als sectors més necessitats d'ajuda.   
En atenció d'aquests motius, i d'acord amb les competències transferides en matèria d'educació a la Comunitat Valenciana, pel Reial Decret 2093/83, de 28 de juliol,   
ORDENE:   
1. Normes generals  
1.1. Fins el 30 de setembre de 1984 continuarà vigent el sistema de subvenció per alumne per a tots els Centres de Formació Professional de Segon Grau que fossen beneficiaris de la subvenció esmentada en el curs 1983-84.   
1.2. A partir de l'1 d'octubre de 1984 s'aplicarà el sistema de subvencions per unitat escolar.   
La Conselleria de Cultura, Educació i Ciència, dins dels crèdits consignats a l'efecte en el seu Pressupost, podrà concedir subvencions per al curs 1984/85 als Centres de Formació Professional de Segon Grau en què concórreguen els requisits següents:   
a) Que hagen estat beneficiaris de la subvenció en el curs 83/84.   
b) Que impartesquen de manera completa els ensenyaments corresponents a la FP de 2.n Grau.   
c) Que tinguen, almenys, sis unitats escolars en funcionament (article 28 del Reial Decret 707/1976, de 5 de març) corresponents als dos o tres cursos de què consta el segon grau de FP, segons siga el règim general o pel d'ensenyaments especialitzats.   
1.3. Hom podrà concedir subvenció a noves unitats de centres ja subvencionats, si hi concorren els requisits següents:   
-Que les noves unitats hagen estat degudament autoritzades.   
-Que atenguen necessitats reals d'escolarització.   
-Que vagen a impartir ensenyaments de les branques professionals de caràcter industrial o agrari.   
El Centre subvencionat abonarà al professorat els quinze pagaments previstos en el conveni col·lectiu vigent, i haurà de reintegrar la part de la subvenció no abonada per aquest concepte.   
El 50% del professorat del Centre serà titular; l?altre 50 % estarà integrat per professors auxiliars. El promedi de professors per unitat no podrà ser inferior a 1,3.   
1.4. Tots els Centres de Formació Professional de segon grau que sol·liciten subvenció, hauran de:   
a) Estar degudament autoritzats, d'acord amb el Decret 1855/74, de 7 de juny, sobre Règim Jurídic d'Autorització de Centres Escolars Privats, tenint en compte que, segons la norma esmentada, només l'autorització definitiva faculta un Centre per al funcionament, que haurà d'atendre's estrictament als termes de l'autorització esmentada, especialment quant al nombre d'unitats escolars del Centre, que haurà de coincidir amb el nombre d'unitats autoritzades.   
b) Tenir una relació mínima professor-alumne d'1/35 o d?1/30, segons es tracte de municipis de més o menys de 25.000 habitants respectivament. La relació mínima que s'estableix es refereix a les classes teòriques. Quan es tracte de classes pràctiques, la relació màxima haurà de ser 1/25.   
c) Impartir els ensenyaments en jornada de matí i vesprada.   
Excepcionalment, en casos de necessària i urgent escolarització, degudament justificada, podran ser admeses peticions de Centres que no complesquen algun dels requisits establerts en els apartats b) i c) d'aquest punt i en l'apartat c) del punt 1.2.   
2. Peticions: forma, lloc i termini  
2.1. Les sol·licituds de les subvencions objecte d'aquesta Ordre s?efectuaran necessàriament en els models d'instàncies i amb els formularis normalitzats, que estaran a disposició dels centres interessats en els Serveis Territorials de la Conselleria de Cultura, Educació i Ciència.   
2.2. Les instàncies i els formularis, degudament formalitzats, seran presentats en els Serveis Territorials de la Conselleria de Cultura, Educació i Ciència, durant el mes d'octubre d'aquest any.   
3. Tramitació de les propostes  
3.1. Les propostes de subvenció en funció de les prioritats i d'acord amb els criteris establerts en aquesta Ordre de la Conselleria de Cultura, Educació i Ciència seran formulades per les Direccions Territorials, amb informe previ de les Coordinacions de Formació Professional corresponents i verificació de les dades que figuren en les instàncies i els documents normalitzats presentats pels Centres.   
3.2. En cada Servei Territorial hi haurà una Comissió Provincial de Subvencions que, d'acord amb els criteris de prioritats, i sobre la base dels informes a què fa referència el paràgraf anterior, realitzarà la selecció de Centres a subvencionar en l'àmbit territorial corresponent.   
Aquesta selecció serà remesa per les Comissions Provincials de Subvencions als respectius Serveis Territorials, dins del termini de quinze dies següents a l'acabament del termini de presentació de sol·licituds.   
3.3. En un termini no superior a set dies, els Serveis Territorials enviaran les propostes a la Direcció General d'Ensenyaments Mitjans per a la resolució definitiva.   
3.4. La Direcció General d'Ensenyaments Mitjans estudiarà les propostes rebudes, i resoldrà, amb la consideració prèvia del nombre d'alumnes, necessitats d'escolarització i totes les altres circumstàncies que s'hi escaiguen, a fi d'aconseguir una distribució equitativa dels recursos disposables.   
La Resolució de la Direcció General d'Ensenyaments Mitjans determinarà els Centres i les unitats finançats, i fixarà la data d'efectivitat de les subvencions concedides, i hom podrà interposar-hi els recursos que escaiguen, segons la legislació vigent.   
4. Comunicació i publicitat de la concessió de la subvenció   
4.1. La comunicació relativa a la subvenció es farà d'acord amb el model que establesca la Direcció General d'Ensenyaments Mitjans.   
4.2. Els Serveis de la Direcció General d'Ensenyaments Mitjans comunicaran la resolució recaiguda a tots els Centres de llur competència que haguessen sol·licitat la subvenció, i disposaran la publicació, a la premsa local, de la relació de Centres subvencionats, perquè en prenguen coneixement.   
4.3. Els Centres hauran de posar la comunicació esmentada en coneixement dels professors i dels pares dels alumnes. La Resolució haurà de ser exposada permanentment al Centre, de forma visible. El compliment d'aquest requisit haurà de ser comunicat per la Direcció del Centre , mitjançant escrit dirigit als Serveis Territorials corresponents, que haurà d'anar signat per la totalitat dels membres de la Comissió a què fa referència la norma 10.1 d'aquesta Ordre.   
5. Criteris de selecció per a la concessió de les subvencions.   
5.1. Les propostes per a la concessió de subvencions, que realitzen les Comissions Provincials, hauran d'atendre els principis generals que s'assenyalen en el punt 1 d'aquesta Ordre. Alhora, s'hi haurà de tenir en compte:   
-Que els Centres satisfaguen necessitats reals d'escolarització.   
-Nivell sòcio-econòmic de les famílies.   
-Preus percebuts per tot els conceptes.   
-Forma en què se selecciona l'alumnat, que haurà de coincidir amb l'establerta per als Centres Públics. En aquests efectes, es consideraran preferentment aquells Centres que escolaritzen amb caràcter exclusiu l'alumnat d'una zona.   
5.2. Els informes de les Coordinacions a què fa referència la norma 3.1, d'aquesta Ordre, hauran d'atendre's no sols a les prioritats i els criteris assenyalats, sinó també a l'exigència d'assegurar una coordinació òptima de les xarxes de Centres que permeten l'escolarització adequada i possibiliten la impartició de l'ensenyament gratuït.   
6. Comissió Provincial de Subvencions.   
6.1. Les Comissions Provincials de Subvencions estaran presidides pel Director Territorial de la Conselleria de Cultura, Educació i Ciència, i integrades pels Vocals següents:   
-El Coordinador en Cap de Formació Professional, o persona del Servei en qui delegue.   
-L'Administrador de Serveis del Servei Territorial de la Conselleria de Cultura, Educació i Ciència.   
-Un representant de l'Ajuntament de la capital i un altre per cada un dels ajuntaments de les localitats de població superior a 50.000 habitants.   
-Dos representants dels titulars dels Centres Privats, la designació dels qual serà efectuada per les organitzacions patronals de l'ensenyament més representatives en l'àmbit provincial. De no produir-s'hi acord, la designació recaurà necessàriament en els titulars dels Centres de major i menor nombre d'alumnes de la província.   
-Dos representants del professorat dels Centres privats, designats un per cada una de les organitzacions sindicals o professionals de l'ensenyament privat i de major representativitat a la província.   
-Dos representants dels pares dels alumnes, elegits per les Federacions Provincials d'Associacions de Pares d'Alumnes. Si no hi hagués acord, o no hi haguessen Federacions legalment constituïdes, seran representants dels titulars dels Centres.   
-El Cap de la Unitat de Centres del Servei Territorial que hi farà de Secretari.   
6.2. Les Comissions Provincials seran competents per proposar la prorroga, concessió o retirada de subvencions, informar sobre els expedients relatius a increment o minva d'unitats de Centres subvencionats i, en general, col laborar amb els Serveis Territorials en una correcta distribució i aplicació dels fons destinats, per tal d'aconseguir una efectiva gratuïtat d'ensenyament.   
Es reuniran almenys una vegada al trimestre i, necessàriament, en els mesos corresponents al principi i final de curs escolar i quan, a judici del President, hi haja assumptes que en justifiquen la convocatòria.   
7. Mòdul de subvenció.   
7.1. De l'1 de gener al 30 de setembre de 1984, els mòduls de subvenció per alumne no experimentaran variació respecte als de 1983.  
7.2. A partir de l'1 d'octubre de 1984, s'estableixen els següents mòduls de subvenció per unitat per als Centres de Formació Professional de Segon Grau, durant el curs 1984/85:   
-2.492.673 pessetes per unitat escolar de les Branques Administrativa i Delineació.   
-2.562.673 pessetes per unitat escolar a la resta de les Branques.   
Aquestes quantitats es desglossen de la forma següent:   
Despeses de personal docent: 85 % del mòdul.   
Altres despeses de funcionament (inclòs personal no docent per a totes les branques): 15 % del mòdul.   
Les quantitats assenyalades com a despeses de personal docent han estat calculades incrementant en un 9 % el sou del professorat, aprovat en el Conveni Col·lectiu que es publicà en el BOE de 4 de juny de 1983. Aquestes seran lliurades als Centres que corresponga en virtut del Conveni que siga subscrit.   
L?Administració no assumirà el pagament de quantitats que puguen ser determinades en Conveni i que resulten superiors a les considerades en aquesta Ordre.   
7.3. La quantitat de subvenció, concedida en concepte de despeses de personal docent, haurà de ser aplicada necessàriament al pagament de salaris de la Seguretat Social del professorat.   
Les quantitats sobreres pel primer dels conceptes esmentats (despeses de personal docent) hauran de reintegrar-se a la Conselleria de Cultura, Educació i Ciència i mai no podran ser justificades amb altres despeses de funcionament.   
8. Obligacions dels Centres Subvencionats.   
8.1. Seran obligacions mínimes dels Centres sostinguts amb fons públics:   
a) La publicació de la condició de Centre Subvencionat, per la qual cosa hauran de col·locar, prop de l'entrada principal, i de forma perfectament i fàcilment visible, un rètol o cartell que n'indique la condició.   
b) La col·laboració amb els Serveis Territorials en tot allò relacionat amb l?escolarització de la zona en què estiguen ubicats.   
c) El compliment de les disposicions legals que es dicten en matèria de gratuïtat, gestió dels fons públics destinats a la subvenció, cobrament de quotes a famílies i admissió dels alumnes.   
d) En general, col·laborar amb l'Administració Pública per tal d'aconseguir l'objectiu de gratuïtat i integració social que la subvenció persegueix.   
8.2. Segons l'article 15 del Decret 1855/74, de 7 de juny, l?incompliment de les condicions imposades pot originar la revocació de l'autorització, amb subjecció al procediment establert en els articles 16 i següents del Decret esmentat.   
Sense perjudici del que disposa el Decret esmentat, els Serveis Territorials que tinguen coneixement, bé per denúncia o per qualsevol altre mitjà, de possibles irregularitats comeses per algun Centre, en relació al contingut d'aquesta convocatòria, hauran de:   
1) Notificar-les al Centre tot concedint-li el termini d'un mes per a la possible subsanació o presentació de les al·legacions escaients.   
2) Si quedàs provat a bastament que el Centre ha incomplit les normes i no hagués subsanat la irregularitat dins del termini assenyalat en l'apartat anterior, proposaran, oïda la Comissió Provincial de Subvencions, a la Direcció General d'Ensenyaments Mitjans la no concessió de subvencions per als altres trimestres del curs o per a cursos posteriors.   
9. Quotes dels alumnes.   
9.1. Ensenyament reglat.   
Fins que no siga regulat en forma definitiva el règim de Centres finançats públicament, continuaran aplicants'hi les normes establertes en l'OM de 20 de desembre de 1979 (BOE del 23 de gener següent), en virtut de les quals els Centres de Formació Professional de Segon Grau subvencionats no podran cobrar quantitats superiors a 750 pessetes alumne/mes.   
9.2. Activitats Complementàries.   
Per a la percepció de quantitats per activitats complementàries caldrà l'aprovació prèvia dels Serveis Territorials, amb informe de les Coordinacions Provincials de Formació Professional corresponents i hauran de ser acceptades voluntàriament i prestades efectivament. En tot cas, mai no podran superar la quota de 1.100 pessetes alumne/mes.   
Aquestes activitats s'impartiran necessàriament fora de l'horari escolar i sobre matèries que no estiguen previstes amb caràcter preceptiu en els plans d'ensenyament.  
9.3. Serveis complementaris i altres prestacions.  
Seran subjectes als mateixos requisits d'autorizacions, voluntarietat i efectivitat assenyalats per a les activitats complementàries.   
Per aquests serveis (transports, menjador, residència) i prestacions (gabinet psicopedagògic, reconeixements mèdics, etc.) només es podrà repercutir el cost efectiu i en cap de cas poden constituir font indirecta de finançament del Centre.   
9.4. En els rebuts no podrà figurar cap altre concepte repercutible en les famílies, tret del de reserva de places per al curs següent, que no podrà excedir de l?import d'un mes de quota d'ensenyaments reglats autoritzats i que serà reintegrat al llarg del primer trimestre del curs escolar.   
10. Control de les subvencions.   
10.1. Comissió de Centre  
En els Centres amb unitats subvencionades, s'hi constituirà una Comissió de Control de les Subvencions, que estarà presidida pel Coordinador Provincial on radique el Centre o persona en qui delegue, i integrada pels Vocals següents:   
-El titular del Centre o representant que designe.   
-El Director o qui n'exercesca les funcions.   
-Dos representants del professorat, elegits en votació secreta, i el més jove hi farà de secretari.   
-Dos representants dels pares d'alumnes elegits en votació secreta i en reunió celebrada mitjançant convocatòria del Director.   
10.2. Funcions.  
Seran competència de les Comissions de Centre, les següents:   
-Vetlar per l'utilització adequada de les subvencions rebudes pel Centre.   
-Examinar la justificació que, de les quantitats rebudes en concepte de subvenció, ha de presentar el Centre.   
-Controlar el compliment exacte pel Centre de les disposicions dictades en matèria de percepcions econòmiques de les famílies.   
10.3. Reunions.  
Les Comissions de Centre es reuniran trimestralment i sempre que, amb causa justificada, ho sol·liciten almenys tres dels components.   
De les sessions, se'n prendrà acta corresponent, i cos d'haver-hi incidències, se'n lliurarà copia al Cap del Servei Territorial com a de President de la Comissió Provincial de Subvencions.   
11. Pagament de les Subvencions.   
Les subvencions s'abonaran durant el transcurs de cada trimestre i, per al pagament, serà condició prèvia l'informe emés en aquests efectes en cada trimestre per les Coordinacions corresponents, sobre el correcte compliment pel Centre de tots els requisits exigits per a la concessió de la subvenció.   
12. Rendició de comptes.   
Aquells Centres que, en el curs 1983/84, reberen subvenció, hauran d'acompanyar inexcusablement, amb l'expedient de sol·licitud, el compte justificatiu de la inversió donada a la subvenció rebuda pel curs esmentat, integrada amb còpies de tots els justificants de despeses de cada concepte i, molt especialment les nòmines del personal a què corresponga la subvenció i les liquidacions de Seguretat Social a la Tresoreria General de la Seguretat Social que el personal esmentat haja originat.   
DISPOSICIONS FINALS  
Primera  
Els Serveis Territorials adoptaran les mesures oportunes a fi que les Comissions Provincials puguen constituir-se dins de la primera setmana següent a la finalització del termini concedit per a la presentació de sol·licituds en la convocatòria regulada per aquesta Ordre.   
Alhora tindran cura que els Centres constituesquen les Comissions a què fa referència l'apartat 10.1 d'aquesta Ordre i els comuniquen la composició abans que finalitze el mes d'octubre del curs 1984/85.   
Segona  
El Director General d'Ensenyaments Mitjans queda autoritzat per dictar Instruccions que interpreten i despleguen aquesta Ordre.   
Tercera  
Queda derogada l'Ordre de la Conselleria de 4 d'octubre de 1983 (DOGV de 20 d'octubre de 1983) per la qual es regulava el règim de subvencions a la Formació Professional de segon grau per al curs 83/84.   
Quarta  
Aquesta Ordre entrarà en vigor l'endemà de la publicació en el Diari Oficial de la Generalitat Valenciana.   
València, 12 de juny de 1984.   
El Conseller de Cultura, Educació i Ciència,  
CEBRIA CISCAR I CASABAN